CELEX: 52016PC0028
Language: el
Date: 2016-01-25
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που καλείται να λάβει η Ευρωπαϊκή Ένωση στο πλαίσιο της Επιτροπής των Πρέσβεων ΑΚΕ-ΕΕ όσον αφορά την αναθεώρηση του παραρτήματος ΙΙΙ της συμφωνίας εταιρικής σχέσης ΑΚΕ-ΕΕ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.1.2016
            COM(2016) 28 final
            2016/0012(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που καλείται να λάβει η Ευρωπαϊκή Ένωση στο πλαίσιο της Επιτροπής των Πρέσβεων ΑΚΕ-ΕΕ όσον αφορά την αναθεώρηση του παραρτήματος ΙΙΙ της συμφωνίας εταιρικής σχέσης ΑΚΕ-ΕΕ
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Στην 39η σύνοδό του που πραγματοποιήθηκε στις 19 και 20 Ιουνίου 2014 στο Ναϊρόμπι, το Συμβούλιο Υπουργών ΑΚΕ
                  1
               -ΕΕ συμφώνησε, σε κοινή δήλωση, να προβεί στην εύτακτη παύση της λειτουργίας του Κέντρου Ανάπτυξης των Επιχειρήσεων (εφεξής «ΚΑΕ»), του μεικτού τεχνικού οργάνου της συμφωνίας εταιρικής σχέσης ΑΚΕ-ΕΕ
                  2
                που συγκροτήθηκε στο παράρτημα ΙΙΙ αυτής. Στην εν λόγω κοινή δήλωση, το Συμβούλιο Υπουργών ανέθεσε την αρμοδιότητα στην Επιτροπή των Πρέσβεων ΑΚΕ-ΕΕ να λάβει τις αναγκαίες αποφάσεις, «συμπεριλαμβανομένης της σχετικής τροποποίησης του παραρτήματος ΙΙΙ της συμφωνίας του Κοτονού». 
            
            
               Από τον Ιούνιο του 2014, έγιναν σταδιακές ενέργειες ενόψει της παύσης λειτουργίας του ΚΑΕ, ενώ το τελικό στάδιο που συνιστά την προϋπόθεση για μια συντεταγμένη εκκαθάριση του ΚΑΕ είναι η έγκριση της αναθεώρησης του παραρτήματος ΙΙΙ της συμφωνίας εταιρικής σχέσης ΑΚΕ-ΕΕ.
            
            
               Η παρούσα πρόταση της Επιτροπής αποσκοπεί να εισαγάγει τις αναγκαίες αλλαγές στο παράρτημα ΙΙΙ της συμφωνίας εταιρικής σχέσης ΑΚΕ-ΕΕ, καθώς και να θεσπίσει ένα νομικό πλαίσιο για την ύπαρξη του ΚΑΕ αποκλειστικά για τις ανάγκες της εκκαθάρισής του και να προβλέψει νομικές διατάξεις όσον αφορά:
            
            
               i)   τη νομική προσωπικότητα του ΚΑΕ·
            
            
               ii)  τον καθορισμό της περιόδου που καλύπτει τη σταδιακή κατάργηση της οντότητας·
            
            
               iii) τις συμφωνίες χρηματοδότησης·
            
            
               iv) την αναμόρφωση της δομής διακυβέρνησης του ΚΑΕ αποκλειστικά για τις ανάγκες της εκκαθάρισής του.
            
            
               Ταυτόχρονα, η Επιτροπή αποφάσισε να αποσύρει την πρόταση της Επιτροπής για απόφαση του Συμβουλίου «σχετικά με τη θέση που καλείται να λάβει η Ευρωπαϊκή Ένωση στο πλαίσιο του Συμβουλίου των Υπουργών ΑΚΕ-ΕΚ σε σχέση με την αναθεώρηση του παραρτήματος IΙΙ της συμφωνίας εταιρικής σχέσης ΑΚΕ-ΕΚ» COM (2014) 364 final
                  3
               , η οποία χρησίμευσε ως βάση των διαπραγματεύσεων ενόψει της προετοιμασίας του 39ου Συμβουλίου Υπουργών ΑΚΕ-ΕΕ. Η Επιτροπή είχε προτείνει τότε την απλή διαγραφή κάθε αναφοράς στο ΚΑΕ στο παράρτημα ΙΙΙ. Η παρούσα πρόταση της Επιτροπής που εκδόθηκε στις 10 Ιουνίου 2014 κατέστη άνευ αντικειμένου και πρέπει να αναθεωρηθεί ώστε να προβλέπει το νέο νομικό πλαίσιο ύπαρξης του ΚΑΕ αποκλειστικά για τις ανάγκες της εκκαθάρισης. Η πρόταση της Επιτροπής COM(2014)364 θα αποσυρθεί παράλληλα σύμφωνα με την προβλεπόμενη διαδικασία.
            
            
               Η Επιτροπή προτείνει το Συμβούλιο της Ευρωπαϊκής Ένωσης να εγκρίνει τη συνημμένη απόφαση.
            
            
               2016/0012 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που καλείται να λάβει η Ευρωπαϊκή Ένωση στο πλαίσιο της Επιτροπής των Πρέσβεων ΑΚΕ-ΕΕ όσον αφορά την αναθεώρηση του παραρτήματος ΙΙΙ της συμφωνίας εταιρικής σχέσης ΑΚΕ-ΕΕ
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 209 παράγραφος 2, σε συνδυασμό με το άρθρο 218 παράγραφος 9,
            
            
               Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου (εφεξής «συμφωνία εταιρικής σχέσης ΑΚΕ-ΕΚ»)
                  4
               ,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
         
         
            
               (1)Το άρθρο 100 της συμφωνίας εταιρικής σχέσης ΑΚΕ-ΕΕ προβλέπει ότι τα παραρτήματά της Ια, Ιβ, ΙΙ,III, IV και VI μπορούν να αναθεωρηθούν, να επανεξεταστούν και/ή να τροποποιηθούν από το Συμβούλιο Υπουργών ΑΚΕ-ΕΕ βάσει σύστασης της επιτροπής συνεργασίας ΑΚΕ-ΕΕ για τη χρηματοδότηση της ανάπτυξης.
            
            
               (2)Το άρθρο 15 παράγραφος 4 της συμφωνίας εταιρικής σχέσης ΑΚΕ-ΕΕ αναφέρει ότι το Συμβούλιο Υπουργών ΑΚΕ-ΕΕ δύναται να αναθέτει αρμοδιότητες στην Επιτροπή των Πρέσβεων ΑΚΕ-ΕΕ.
            
            
               (3)Στην 39η σύνοδό του που πραγματοποιήθηκε στις 19 και 20 Ιουνίου 2014 στο Ναϊρόμπι, το Συμβούλιο Υπουργών ΑΚΕ-ΕΕ συμφώνησε, σε κοινή δήλωση, να προχωρήσει στην εύτακτη παύση της λειτουργίας του Κέντρου Ανάπτυξης των Επιχειρήσεων (εφεξής «ΚΑΕ») «και στην τροποποίηση του παραρτήματος ΙΙΙ της συμφωνίας του Κοτονού». Για τον σκοπό αυτό, το Συμβούλιο Υπουργών αποφάσισε να αναθέσει την αρμοδιότητα στην Επιτροπή των Πρέσβεων ΑΚΕ-ΕΕ ώστε να προωθήσει το θέμα ενόψει της λήψης των αναγκαίων αποφάσεων, «συμπεριλαμβανομένης της σχετικής τροποποίησης του παραρτήματος ΙΙΙ της συμφωνίας του Κοτονού».
            
            
               (4)Η τροποποίηση του παραρτήματος III αφορά τον ορισμό του νέου νομικού πλαισίου της ύπαρξης του ΚΑΕ αποκλειστικά για τις ανάγκες της εκκαθάρισης.
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               1.Η θέση που καλείται να λάβει η Ένωση στο πλαίσιο της Επιτροπής των Πρέσβεων ΑΚΕ-ΕΕ σχετικά με την αναθεώρηση του παραρτήματος ΙΙΙ της συμφωνίας εταιρικής σχέσης ΑΚΕ-ΕΚ θεσπίζεται υπό τους όρους του σχεδίου απόφασης της Επιτροπής των Πρέσβεων ΑΚΕ-ΕΕ που επισυνάπτεται στην παρούσα απόφαση.
            
            
               2. Οι εκπρόσωποι της Ένωσης στην Επιτροπή των Πρέσβεων ΑΚΕ-ΕΕ μπορούν να συμφωνήσουν σε ελάσσονες αλλαγές στο σχέδιο απόφασης χωρίς περαιτέρω απόφαση της Επιτροπής.
            
            
               Άρθρο 2
            
            
               Μετά την έκδοσή της, η απόφαση της Επιτροπής των Πρέσβεων ΑΚΕ-ΕΕ θα δημοσιευθεί στην Επίσημη Εφημερίδα της Ευρωπαϊκής Ένωσης.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                  
                        Χώρες της Αφρικής, της Καραϊβικής και του Ειρηνικού («ΑΚΕ»).
                  
               
               
                  
                     (2)
                  EE L 317 της 15.12.2000 σ. 3. Συμφωνία που υπεγράφη στο Κοτονού στις 23 Ιουνίου 2000, όπως τροποποιήθηκε με τη συμφωνία που υπεγράφη στο Λουξεμβούργο στις 25 Ιουνίου 2005 (ΕΕ L 209 της 11.8.2005, σ. 27) και με τη συμφωνία που υπεγράφη στο Ουαγκαντούγκου στις 22 Ιουνίου 2010 (ΕΕ L 287 της 4.11.2010, σ. 3).
               
               
                  
                     (3)
                  Πρόταση για απόφαση του Συμβουλίου σχετικά με τη θέση που καλείται να λάβει η Ευρωπαϊκή Ένωση στο πλαίσιο του Συμβουλίου των Υπουργών ΑΚΕ-ΕΚ σε σχέση με την αναθεώρηση του παραρτήματος IΙΙ της συμφωνίας εταιρικής σχέσης ΑΚΕ-ΕΚ, COM(2014)364 final.
                  
                     http://eur-lex.europa.eu/legal-content/EN/TXT/?uri=COM:2014:0364:FIN
                  
               
               
                  
                     (4)
                  EE L 317 της 15.12.2000, σ. 3. Συμφωνία, που υπεγράφη στο Κοτονού στις 23 Ιουνίου 2000, όπως τροποποιήθηκε με τη συμφωνία που υπεγράφη στο Λουξεμβούργο στις 25 Ιουνίου 2005 (ΕΕ L 209 της 11.8.2005, σ. 27) και με τη συμφωνία που υπεγράφη στο Ουαγκαντούγκου στις 22 Ιουνίου 2010 (ΕΕ L 287 της 4.11.2010, σ. 3,).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.1.2016
            COM(2016) 28 final
            ΠΑΡΑΡΤΗΜΑ
            στην
            Πρόταση γιαΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που καλείται να λάβει η Ευρωπαϊκή Ένωση στο πλαίσιο της Επιτροπής των Πρέσβεων ΑΚΕ-ΕΕ όσον αφορά την αναθεώρηση του παραρτήματος ΙΙΙ της συμφωνίας εταιρικής σχέσης ΑΚΕ-ΕΕ
            
               
         
         
            
               ΠΑΡΑΡΤΗΜΑ
            
            
               στην
            
            
               Πρόταση για
               
                  ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που καλείται να λάβει η Ευρωπαϊκή Ένωση στο πλαίσιο της Επιτροπής των Πρέσβεων ΑΚΕ-ΕΕ όσον αφορά την αναθεώρηση του παραρτήματος ΙΙΙ της συμφωνίας εταιρικής σχέσης ΑΚΕ-ΕΕ
            
            
               ΑΠΟΦΑΣΗ αριθ. .../2015
            
            
            
               ΤΗΣ ΕΠΙΤΡΟΠΗΣ ΤΩΝ ΠΡΕΣΒΕΩΝ ΑΚΕ-ΕΕ
            
            
            
               της../../2015 
            
            
            
               σχετικά με την αναθεώρηση του παραρτήματος IΙΙ της συμφωνίας εταιρικής σχέσης ΑΚΕ-ΕΕ
            
            
               Η ΕΠΙΤΡΟΠΗ ΤΩΝ ΠΡΕΣΒΕΩΝ ΑΚΕ-ΕΕ,
            
            
               Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου
                  1
               , (εφεξής «η συμφωνία εταιρικής σχέσης ΑΚΕ-ΕΕ»), και ιδίως το άρθρο 100,
            
            
               Εκτιμώντας τα ακόλουθα:
            
            
               (1)Το άρθρο 100 της συμφωνίας εταιρικής σχέσης ΑΚΕ-ΕΕ προβλέπει ότι τα παραρτήματά της Ια, Ιβ, ΙΙ,III, IV και VI μπορούν να αναθεωρηθούν, να επανεξεταστούν και/ή να τροποποιηθούν από το Συμβούλιο Υπουργών ΑΚΕ-ΕΕ βάσει σύστασης της επιτροπής συνεργασίας ΑΚΕ-ΕΕ για τη χρηματοδότηση της ανάπτυξης.
            
            
               (2)Το άρθρο 15 παράγραφος 4 της συμφωνίας εταιρικής σχέσης ΑΚΕ-ΕΕ αναφέρει ότι το Συμβούλιο Υπουργών ΑΚΕ-ΕΕ δύναται να αναθέτει αρμοδιότητες στην Επιτροπή των Πρέσβεων ΑΚΕ-ΕΕ.
            
            
               (3)Το άρθρο 2 του παραρτήματος III της συμφωνίας εταιρικής σχέσης ΑΚΕ-ΕΕ αφορά το Κέντρο Ανάπτυξης Επιχειρήσεων (εφεξής «ΚΑΕ»). Το άρθρο 2 παράγραφος 6 στοιχείο α) διορίζει την Επιτροπή των Πρέσβεων ΑΚΕ-ΕΕ ως την εποπτική αρχή του ΚΑΕ με την αρμοδιότητα, μεταξύ άλλων, να θεσπίζει το καταστατικό και τον κανονισμό εσωτερικής λειτουργίας του Κέντρου Ανάπτυξης Επιχειρήσεων που εγκρίθηκαν με την απόφαση αριθ. 8/2005 της Επιτροπής των Πρέσβεων ΑΚΕ-ΕΕ
                  2
                (εφεξής «το καταστατικό του ΚΑΕ»). Το άρθρο 2 παράγραφος 7 αναθέτει στο διοικητικό συμβούλιο του ΚΑΕ, μεταξύ άλλων, την αρμοδιότητα να θεσπίσει τον δημοσιονομικό κανονισμό του Κέντρου Ανάπτυξης Επιχειρήσεων που εγκρίθηκε με την απόφαση αριθ. 5/2004 της Επιτροπής των Πρέσβεων ΑΚΕ-ΕΕ
                  3
                (εφεξής «ο δημοσιονομικός κανονισμός του ΚΑΕ») και το καθεστώς που εφαρμόζεται στο προσωπικό του Κέντρου Ανάπτυξης των Επιχειρήσεων που εγκρίθηκε με την απόφαση αριθ. 9/2005 της Επιτροπής των Πρέσβεων ΑΚΕ-ΕΕ
                  4
                (εφεξής «καθεστώς προσωπικού ΚΑΕ»).
            
            
               (4)Το άρθρο 1 του καταστατικού του ΚΑΕ ορίζει την αρχή της νομικής προσωπικότητας του ΚΑΕ.
            
            
               (5)Τα άρθρα 9 και 10 του καταστατικού του ΚΑΕ ορίζουν την εντολή και τη σύνθεση του διοικητικού συμβουλίου του ΚΑΕ. 
            
         
         
            
               (6)Στην 39η σύνοδό του που πραγματοποιήθηκε στις 19 και 20 Ιουνίου 2014 στο Ναϊρόμπι, το Συμβούλιο Υπουργών ΑΚΕ-ΕΕ συμφώνησε, σε κοινή δήλωση, να προχωρήσει στην «εύτακτη παύση λειτουργίας του Κέντρου Ανάπτυξης Επιχειρήσεων και στην τροποποίηση του παραρτήματος ΙΙΙ» της συμφωνίας εταιρικής σχέσης ΑΚΕ-ΕΕ. Για τον σκοπό αυτό, το Συμβούλιο Υπουργών ΑΚΕ-ΕΕ αποφάσισε να αναθέσει στην Επιτροπή των Πρέσβεων ΑΚΕ-ΕΕ αρμοδιότητες να προωθήσει το θέμα ενόψει της λήψης των αναγκαίων αποφάσεων.
            
            
               (7)Με την ως άνω κοινή δήλωση του Συμβουλίου Υπουργών ΑΚΕ-ΕΕ συνεστήθη η κοινή ομάδα εργασίας ΑΚΕ-ΕΕ (εφεξής «ΚΟΕ») ώστε να εξασφαλιστεί η παύση λειτουργίας του ΚΑΕ υπό τις καλύτερες δυνατές συνθήκες, 
            
            
               (8)Η Επιτροπή των Πρέσβεων ΑΚΕ-ΕΕ, με την απόφασή της 4/2014, της 23ης Οκτωβρίου 2014
                  5
               , έδωσε εντολή στο διοικητικό συμβούλιο του ΚΑΕ να λάβει όλα τα κατάλληλα μέτρα για την προετοιμασία της παύσης λειτουργίας του ΚΑΕ. Στη συνέχεια, το διοικητικό συμβούλιο του ΚΑΕ υπέγραψε σύμβαση με διαχειριστή έως τις 31 Δεκεμβρίου 2016. 
            
            
               (9)Σύμφωνα με το άρθρο 2 παράγραφος 3 της προαναφερθείσας απόφασης 4/2014, το σχέδιο παύσης λειτουργίας προβλέπει την περάτωση της εκκαθάρισης του ΚΑΕ έως τις 31 Δεκεμβρίου 2016. Με την έγκριση από το διοικητικό συμβούλιο του οριστικού σχεδίου παύσης λειτουργίας στις 29-30 Ιουνίου 2015, το ΚΑΕ εισήλθε στη φάση παύσης της λειτουργίας του. 
            
            
               (10)Τη φάση παύσης της λειτουργίας θα ακολουθήσει μια «ανενεργός φάση», κατά τη διάρκεια της οποίας το ΚΑΕ θα υφίσταται αποκλειστικά για τις ανάγκες της εκκαθάρισης. 
                     Η εν λόγω φάση, την οποία θα διαχειρίζεται ο διαχειριστής, μπορεί να περιλαμβάνει διοικητικά καθήκοντα, μεταξύ άλλων, την τήρηση των αρχείων του ΚΑΕ, τη διεκπεραίωση τυχόν διοικητικών διατυπώσεων ή τη διαχείριση υπολειπόμενων διαφορών που δεν μπορούσαν να διακανονιστούν κατά τη φάση παύσης λειτουργίας. Η ανενεργός φάση αρχίζει την επόμενη ημέρα μετά τη φάση παύσης λειτουργίας, δηλαδή την 1η Ιανουαρίου 2017. 
            
            
               Η ανενεργός φάση θα λήξει μετά από περίοδο πέντε ετών ή έως ότου το ΚΑΕ έχει ρυθμίσει όλες τις υποχρεώσεις του και υλοποιήσει όλα τα περιουσιακά στοιχεία του. 
            
            
               (11)Σύμφωνα με το άρθρο 26.1 του δημοσιονομικού κανονισμού, οι λογαριασμοί κλείνονται στο τέλος του οικονομικού έτους ώστε να καταρτιστούν οι δημοσιονομικές καταστάσεις του Κέντρου. Ως εκ τούτου, ο υποχρεωτικός έλεγχος του έτους 2016 σχετικά με τη φάση παύσης λειτουργίας πρέπει να έχει ολοκληρωθεί το αργότερο έως τις 30 Ιουνίου 2017. 
            
            
               (12)Η τροποποίηση του παραρτήματος III της συμφωνίας εταιρικής σχέσης ΑΚΕ-ΕΕ αφορά τη διαγραφή των αναφορών στο ΚΑΕ. Η παρούσα απόφαση συνιστά το νέο νομικό πλαίσιο του ΚΑΕ από την έναρξη της ανενεργού φάσης, δηλαδή την 1η Ιανουαρίου 2017.
            
            
               (13)Σύμφωνα με το άρθρο 95 παράγραφος 1 της συμφωνίας εταιρικής σχέσης ΑΚΕ-ΕΕ, η συμφωνία θα λήξει το 2020. Οι δομές διακυβέρνησης που ισχύουν για τη λειτουργία του ΚΑΕ κατά την ανενεργό φάση θα πρέπει, ως εκ τούτου, να καθοριστούν επίσης για την περίοδο μετά τις 28 Φεβρουαρίου 2020.  
            
            
               ΑΠΟΦΑΣΙΖΕΙ:
            
            
               Άρθρο 1
            
            
               Το παράρτημα IΙΙ της συμφωνίας εταιρικής σχέσης ΑΚΕ-ΕΕ τροποποιείται ως εξής:
            
            
               1.Ο τίτλος στο του παραρτήματος ΙΙΙ αντικαθίσταται από το ακόλουθο κείμενο:
            
            
               «Θεσμική στήριξη»
            
            
               2.Το άρθρο 1 αντικαθίσταται από το ακόλουθο κείμενο:
            
            
               «Η συνεργασία στηρίζει τους θεσμικούς μηχανισμούς ώστε να προωθηθούν η γεωργία και η αγροτική ανάπτυξη. Στο πλαίσιο αυτό, η συνεργασία συμβάλλει στην ενδυνάμωση και ενίσχυση του ρόλου που διαδραματίζει το Τεχνικό Κέντρο Γεωργικής και Αγροτικής Συνεργασίας (CTA) στον τομέα της ανάπτυξης θεσμικών οργάνων στα κράτη ΑΚΕ, ιδίως όσον αφορά τη διαχείριση των πληροφοριών, προκειμένου να βελτιωθεί η πρόσβαση σε τεχνολογίες με στόχο να αυξηθούν η γεωργική παραγωγικότητα, η εμπορία, η επισιτιστική ασφάλεια και η αγροτική ανάπτυξη.»
            
            
               3.Το άρθρο 3 καθίσταται το άρθρο 2, υποκαθιστώντας το.
            
            
               Άρθρο 2
            
            
               1.Πριν από το τέλος της φάσης παύσης λειτουργίας, το διοικητικό συμβούλιο του ΚΑΕ ορίζει έναν διαχειριστή για την εξασφάλιση της εφαρμογής της ανενεργού φάσης από την 1η Ιανουαρίου 2017 και για περίοδο 5 ετών ή έως ότου το ΚΑΕ ρυθμίσει το σύνολο των υποχρεώσεών του και υλοποιήσει όλα τα περιουσιακά στοιχεία του. 
            
            
               2.Ο διαχειριστής θα είναι υπεύθυνος για την εφαρμογή της ανενεργού φάσης. Ο διαχειριστής υποβάλλει ετήσιες εκθέσεις στην Επιτροπή των Πρέσβεων ΑΚΕ-ΕΕ σχετικά με την πρόοδο που σημειώνεται κατά την εφαρμογή της ανενεργού φάσης.
            
         
         
            
               Άρθρο 3
            
            
               1.Το καταστατικό του ΚΑΕ, ο δημοσιονομικός κανονισμός του ΚΑΕ και το καθεστώς που εφαρμόζεται στο προσωπικό του ΚΑΕ πρέπει να παραμείνουν σε ισχύ έως το τέλος της φάσης παύσης λειτουργίας, δηλαδή την 31η Δεκεμβρίου 2016. 
            
            
               Η παρούσα απόφαση συνιστά το νέο νομικό πλαίσιο του ΚΑΕ από την 1η Ιανουαρίου 2017.
            
            
               2.Από την 1η Ιανουαρίου 2017, η νομική προσωπικότητα του ΚΑΕ, όπως ορίζεται στο άρθρο 1 του καταστατικού του ΚΑΕ, διατηρείται αποκλειστικά για τις ανάγκες της εκκαθάρισής του. 
            
            
               3.Κατά την ανενεργό φάση, το διοικητικό συμβούλιο του ΚΑΕ, όπως ορίζεται στα άρθρα 9 και 10 του καταστατικού του ΚΑΕ, θα συνεχίσει να υφίσταται μέχρι την ημερομηνία της απόφασης της Επιτροπής των Πρέσβεων ΑΚΕ-ΕΕ σχετικά με το σχέδιο απαλλαγής δυνάμει του άρθρου 4 της απόφασης 4/2014. 
            
            
               Από την ανενεργό φάση, τα καθήκοντα του διοικητικού συμβουλίου του ΚΑΕ περιορίζονται στην έγκριση της έκθεσης παύσης λειτουργίας, την έγκριση των λογαριασμών που αφορούν τη φάση παύσης λειτουργίας και τη διαβίβαση πρότασης απαλλαγής της Επιτροπής των Πρέσβεων ΑΚΕ-ΕΕ για τη λήψη απόφασης. Από τον Ιανουάριο 2017, πραγματοποιεί μια μόνο συνεδρίαση ετησίως. 
            
            
               Εκτός εάν αποφασιστεί διαφορετικά από την Επιτροπή των Πρέσβεων ΑΚΕ-ΕΕ, τρεις μήνες μετά την ημερομηνία διαβίβασης της πρότασης, η απαλλαγή θεωρείται ότι έχει εγκριθεί.
            
            
               4.Οι δαπάνες που σχετίζονται με την ανενεργό φάση χρηματοδοτούνται στο πλαίσιο του 11ου Ευρωπαϊκού Ταμείου Ανάπτυξης.
            
            
               5.Τα δικαιώματα του ΚΑΕ έναντι τρίτων και τα δικαιώματα τρίτων έναντι του ΚΑΕ πρέπει να υπόκεινται σε προθεσμία παραγραφής 5 ετών από την 1η Ιανουαρίου 2017.
            
            
               Άρθρο 4
            
            
               Τα καθήκοντα της κοινής ομάδας εργασίας ΑΚΕ-ΕΕ σχετικά με την παύση λειτουργίας του ΚΑΕ, όπως προβλέπεται από την κοινή δήλωση του Συμβουλίου Υπουργών ΑΚΕ-ΕΕ της 19-20 Ιουνίου 2014, λήγουν με την απόφαση της Επιτροπής των Πρέσβεων ΑΚΕ-ΕΕ σχετικά με την πρόταση απαλλαγής, δυνάμει του άρθρου 4 της απόφασης 4/2014. 
            
            
               Άρθρο 5
            
            
               Η παρούσα απόφαση αρχίζει να ισχύει από την έκδοσή της, με εξαίρεση το άρθρο 1, το οποίο τίθεται σε ισχύ την 1η Ιανουαρίου 2017. 
            
            
               [Τόπος], [Ημερομηνία]
            
            
               
                     Για την Επιτροπή των Πρέσβεων ΑΚΕ–ΕΕ
               
               
                     Ο Πρόεδρος
               
            
         
         
            
                  
                     (1)
                  ΕΕ L 317 της 15.12.2000, σ. 3. Συμφωνία που υπεγράφη στο Κοτονού στις 23 Ιουνίου 2000, όπως τροποποιήθηκε με τη συμφωνία που υπεγράφη στο Λουξεμβούργο στις 25 Ιουνίου 2005 (ΕΕ L 209 της 11.8.2005, σ. 27) και με τη συμφωνία που υπεγράφη στο Ουαγκαντούγκου στις 22 Ιουνίου 2010 (ΕΕ L 287 της 4.11.2010, σ. 3,).
               
               
                  
                     (2)
                  
                  
                        ΕΕ L 66 της 8.3.2006, σ.16
                  
               
               
                  
                     (3)
                  ΕΕ L 70 της 9.3.2006, σ. 52.
               
               
                  
                     (4)
                  ΕΕ L 348 της 30.12.2005, σ. 54.
               
               
                  
                     (5)
                  ΕΕ L 330 της 15.11.2014, σ. 61.